KOMISSION ASETUS (EY) N:o 303/1999,
annettu 10 päivänä helmikuuta 1999,
kesantoa koskeviin sääntöihin liittyvistä poikkeustoimenpiteistä epäsuotuisten sääolojen vaikutusten helpottamiseksi tietyillä alueilla
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tukijärjestelmästä tiettyjen peltokasvien viljelijöille 30 päivänä kesäkuuta 1992 annetun neuvoston asetuksen (ETY) N:o 1765/92 (1), sellaisena kuin se on viimeksi muutettuna asetuksella (EY) N:o 1624/98 (2), ja erityisesti sen 12 artiklan,
sekä katsoo, että
asetuksen (ETY) N:o 1765/92 2 artiklan 5 kohdassa tarkoitetun yleisen järjestelmän mukaisen korvauksen saamisen edellytyksenä on maan kesannointivelvoite; komission asetuksessa (EY) N:o 762/94 (3), sellaisena kuin se on viimeksi muutettuna asetuksella (EY) N:o 1981/98 (4), säädetään, että kesantojakson on alettava viimeistään 15 päivänä tammikuuta ja ettei kesantomaalla saa olla maataloustuotantoa,
eräiden jäsenvaltioiden tiettyjen alueiden tuottajien on epäsuotuisten sääolosuhteiden vuoksi mahdotonta korjata nykyiset sadot kesannoitaviksi tarkoitetulla maalla erityisesti perunan, sokerijuurikkaan, rehujuurikkaan, porkkanan ja palsternakan osalta ennen 15 päivää tammikuuta 1999; tuottajan hakemuksesta olisi poikkeuksellisesti hyväksyttävä kyseisten satojen korjaaminen ennen 28 päivää helmikuuta 1999 tämän estämättä maan asianmukaista kesannoimista edellyttäen, että tuottaja todistaa asiaa koskevien edellytysten täyttyneen, ja
viljan hallintokomitea ei ole antanut lausuntoa puheenjohtajansa asettamassa määräajassa,
ON ANTANUT TÄMÄN ASETUKSEN:
1 artikla
Maa voidaan katsoa asianmukaisesti kesannoiduksi satovuoden 1999 osalta asianomaisen jäsenvaltion toimivaltaisen viranomaisen hakemuksesta ja sen estämättä, mitä asetuksen (EY) N:o 762/94 3 artiklan 3 ja 4 kohdassa säädetään maataloustuotannosta kesantomaalla, jos tuottaja voi todistaa, että
- epäsuotuisten sääolojen vuoksi satoa ei ole voitu korjata ennen 15 päivää tammikuuta 1999,
- mikäli sato on korjattu, tämä on tapahtunut ennen 28 päivää helmikuuta 1999,
- kaikkia muita kesantoa koskevia edellytyksiä on noudatettu.
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Sitä sovelletaan 15 päivästä tammikuuta 1999.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 10 päivänä helmikuuta 1999.